**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟΥ ΤΥΠΟΥ**

ΖΑΓΟΡΑ 14 ΙΟΥΛΙΟΥ 2024

**Απορριμματοφόρα, νέοι κάδοι, καλαθάκια και εξοπλισμός χώρων στις άμεσες προτεραιότητες του Δήμου Ζαγοράς – Μουρεσίου**

Στην εφαρμογή του σχεδιασμού του για την αναβάθμιση και συμπλήρωση του εξοπλισμού των υπηρεσιών καθαριότητας, ανακύκλωσης και κοινόχρηστων χώρων όπως παραλίες με την τοποθέτηση αποδυτηρίων, προχωράει ο Δήμος Ζαγοράς – Μουρεσίου.

Αναφορικά με τον εξοπλισμό της Υπηρεσίας Καθαριότητας, ήδη διερευνώνται χρηματοδοτικά προγράμματα για την απόκτηση νέων απορριμματοφόρων προκειμένου να καλυφθούν ανάγκες από μηχανοκίνητα μέσα που υπέστησαν ζημιές από τα ακραία φαινόμενα του ’23. Επίσης για να καλυφθούν ανάγκες οικισμών με μικρότερα απορριμματοφόρα λόγω των εδαφολογικών συνθηκών, του οδικού δικτύου κ.α.

Στο μεταξύ για την κάλυψη αυξημένων εποχικών αναγκών λόγω της αυξημένης παραγωγής απορριμμάτων στους τουριστικούς προορισμούς, ο Δήμος μετά από έρευνα αγοράς κατέληξε στην μίσθωση τριών απορριμματοφόρων νέας γενιάς, τα οποία έχουν ήδη επαυξήσει τη δυναμικότητα της αποκομιδής.

Παράλληλα έχουν δρομολογηθεί διαδικασίες για την προμήθεια νέων πλαστικών κάδων απορριμμάτων καθώς και εξοπλισμού χώρων όπως καλαθάκια και αποδυτήρια για τις παραλίες.

Σταδιακά με την παραλαβή των νέων κάδων, θα γίνει απόσυρση παλαιών που έχουν υποστεί ζημιές ενώ προγραμματίζεται και πλύσιμο όσων υφιστάμενων κάδων παραμείνουν στο σύστημα μηχανικής αποκομιδής.

Ο Δήμαρχος Ζαγοράς – Μουρεσίου κ. Κων. Καραγεωργίου επισήμανε πως η ποιότητα ζωής, η προστασία του περιβάλλοντος και η υποστήριξη όλων των κλάδων της τοπικής οικονομίας, περιλαμβάνονται σε κάθε πολιτική, σε κάθε πρωτοβουλία της Δημοτικής Αρχής.

«Με στοχεύσεις και προτεραιοποιήσεις, σε ένα ιδιαίτερο περιβάλλον μετά τα ακραία φαινόμενα του ’23, δημιουργούμε καλύτερες συνθήκες για τους δημότες μας, για τους επισκέπτες, για την επιχειρηματικότητα. Συνεχίζουμε την μεγάλη προσπάθεια αναδημιουργίας με παρεμβάσεις και στην καθημερινότητα, δίπλα στις ανάγκες της τοπικής κοινωνίας», κατέληξε ο κ. Καραγεωργίου.